text: Pas på grillen: 100.000 farlige gasflasker i omløb
  27 maj 2017 kl. 19.09
  Arbejdstilsynet advarer her til aften om op mod 100.000 farlige gasflasker, der er i omløb i hele landet.
  Mellem 50.000 og 100.000 farlige gasflasker er spredt ud over Danmark, oplyser Arbejdstilsynet i en pressemeddelelse.
  Det drejer sig om 5 og 10 kilos kompositgasflasker fra producenten Primagaz. Flaskerne går under navnet PrimaDonna og Compolite CS. Flaskerne bruges typisk til gasgrill, varmekaminer og i forbindelse med camping.
  Gasflaskerne blev krævet tilbagekaldt af Arbejdstilsynet i juni 2016, men det skønnes, at der altså stadig er mange i omløb i det danske land.
  Gasflaskerne har en tendens til at gå op i limningen, hvilket kan føre til en eksplosion, hvis der opstår ild tæt på flasken.
  Det vides ikke, hvordan flaskerne er spredt ud over landet, men hvis du sidder med en lignende flaske i Syd- og Sønderjylland rådes du til at aflevere den tilbage.
  